Una manifestació contra el TTIP EFE\nMolt possiblement, la informació deficient respecte de les polítiques de la Unió siga una de les variables que expliquen la lenta evolució del posicionament crític respecte de la UE a l’Estat espanyol. Bona prova d’això, potser el tema més cridaner en els últims temps, és el poc relleu mediaticoinformatiu que ha suscitat la negociació i la signatura d’extensos acords de comerç i inversió amb tercers països i, molt en concret, l’Associació Transatlàntica de Comerç i Inversió amb Estats Units (TTIP per les sigles en anglés). Absent en els grans debats de política nacional i sense ser objecte dels titulars dels grans mitjans, el tractat en potència està suscitant una resposta creixent entre els moviments socials i activistes que, tot i encara lluny de la mobilització existent en països com Alemanya, comença a donar fruits interessants. Així, són ja 5 comunitats autònomes i 140 municipis els que han aprovat una moció contra l’acord, entre els quals hi ha Barcelona, Sevilla, Valladolid o Lleida, i els actes contra el TTIP se succeeixen. En sentit contrari, la Comissió Europea i el Ministeri d’Economia espanyol, hi responen amb una campanya ben contundent a favor de la signatura de l’acord, amb abundants actes, documents, pamflets i pàgines web destinades a promocionar els pretesos avantatges de l’acord. Tant és així que la mateixa Comissió Europea ha enviat una carta als ajuntaments “rebels” en què insisteixen en els beneficis del tractat per a pimes i consumidors.\nHi ha, doncs, una polarització ben clara de les posicions del debat entre detractors i defensors de l’acord, però el tema continua sense ser objecte d’un debat públic ampli, que permeta que la ciutadania conega les raons i el contingut d’aquest acord i, encara més important, dels tractats que, sent molt semblants al TTIP, ja s’han aprovat o estan en la fase ja final del procés d’elaboració. Amb l’objectiu d’animar aquest debat, s’apuntaran tot seguit algunes de les possibles conseqüències d’aquests acords sobre el nostre entorn més pròxim.\nUn procés de negociació llarg\nCom és ben sabut, la negociació del TTIP va començar oficialment el 17 de juliol de 2013, dia en què el Consell de la Unió Europea va aprovar un document, les Directrius de negociació, que no es va desclassificar fins el 9 d’octubre de 2014 i que conté els objectius i els continguts fonamentals del tractat, la finalitat primordial del qual és, almenys sobre el paper, aconseguir maximitzar el comerç i la inversió entre la UE i els Estats Units. Per fer això, el document emmarca els continguts del tractat en tres grans puntals: l’accés al mercat; la cooperació reguladora i l’establiment de normes comunes de compliment obligatori entre ambdues parts, inclosa la protecció als inversors estrangers i un mecanisme de solució de controvèrsies inversor-Estat. Aquest ampli contingut ha justificat que el TTIP, igual que el CETA (EU-Canadà Comprehensive Economic and Trade Agreement), siga batejat com un «tractat de nova generació», atés que aquests tractats sobrepassen la finalitat típica dels acords de comerç i inversió i s’enfoquen en un objectiu més gran, com és el control o la incidència en els processos de formació de les normes a banda i banda de l’Atlàntic.\nÉs molt important remarcar que el 26 de setembre de 2014 van acabar les negociacions del CETA i que la signatura oficial està ja prevista per al mes d’octubre d’enguany. Ambdós tractats, CETA i TTIP, tenen una fisonomia semblant i objectius comuns, amb distint àmbit geogràfic, la qual cosa ens permet mitjançant la lectura del primer conéixer una bona part del contingut del segon, que continua mantenint-se en condicions de semiopacitat i que està en plena negociació. De fet, fins al moment s’han dut a terme 12 rondes de negociació en què ambdues parts han anat fixant posicions i desplegant el futur contingut de l’acord, però no s’ha fet públic el contingut concret d’allò que s’ha negociat, tan sols les ofertes amb què la UE ha acudit a aquestes trobades amb l’altra part. La voluntat d’impulsar la signatura del tractat, que ja quasi ningú confia que puga estar preparat abans del final de la presidència d’Obama, ha accelerat les negociacions i es preveu que abans de l’estiu tinguen lloc dues rondes més on es vagen tancant ja diferents parts de l’acord.\nDes del principi de les negociacions, la Comissió Europea deixava clara la seua línia discursiva, que parteix de l’afirmació que la política comercial és la principal força estabilitzadora en el moment de crisi i que per a potenciar-ho han de fer-se tractats bilaterals amb països en tots els continents, en particular amb els EUA. En aquesta línia, la Comissió es va entestar a promoure l’acord afirmant els beneficis econòmics que podrien derivar-se de la signatura, publicant una sèrie d’estudis on es remarquen les conseqüències positives per al creixement econòmic i per a l’ocupació que han estat molt criticats. Segons l’informe més optimista (elaborat pel CEPR), la liberalització del comerç i l’impuls de la inversió estrangera implicaran un creixement de l’economia de la Unió Europea de 120.000 milions d’euros aproximadament (un 0.5% del seu PIB). En termes laborals, l’informe afirma que els salaris per als treballadors, qualificats i no qualificats, tendirien a augmentar un 5% i que el nombre de llocs de treball dependent del comerç podria augmentar-se en la UE en “uns quants milions”. Un temps després, la mateixa Comissió va corregir les expectatives en una nota explicativa, on va reconéixer la falta de fonament de l’excessiu optimisme. No obstant això, i fins i tot a pesar de la correcció, l’any passat es va publicar un informe sobre l’impacte del TTIP en l’economia espanyola, finançat per la Cambra de Comerç, la CEOE i l’Institut d’Estudis Econòmics, que, seguint la mateixa metodologia, va arribar a afirmar que “l’efecte acumulat durant els cinc primers anys després de la presa de l’acord suposaria un increment total del PIB de 36.743,3 milions d’euros i una creació de 334.836 noves ocupacions, com a fruit exclusiu de l’acord”. Curiosament, en cap dels dos informes es mencionen les possibles conseqüències negatives de la desviació de comerç o la deslocalització d’empreses sobre l’ocupació ni l’impacte en el pla quantitatiu, qüestions que la mateixa Comissió havia reconegut i que s’han ressaltat en diversos estudis acadèmics que pronostiquen tant una caiguda del PIB als països més rics de la UE com una afectació important sobre el nivell d’ocupació.\nQuines poden ser les conseqüències de la signatura d’aquests tractats?\nPerò, més enllà d’aquestes possibles i molt debatudes repercussions econòmiques, quins poden ser els efectes directes de l’aprovació d’aquests tractats, CETA i TTIP sobre el dia a dia? La pregunta no és fàcil i a hores d’ara és l’objecte de llargs enfrontaments encreuats entre detractors i defensors, però podem apuntar ací els punts de fricció més importants, amb l’objectiu de promoure el debat públic sobre aquests. Per a fer-ho utilitzarem l’habitual divisió del contingut d’aquests tractats en tres grans puntals i assenyalarem una conseqüència o dues que poden derivar-se de cadascun.\nEl primer puntal té l’objectiu tradicional de qualsevol tractat de lliure comerç, és a dir, facilitar el comerç de béns entre les parts i equiparar els nivells de llibertat que tenen les empreses per a prestar els serveis al territori de les dues parts als nivells màxims de liberalització que hi ha en altres acords de lliure comerç. Els principals beneficis derivats d’aquest puntal serien, segons la Comissió, fonamentalment dos: l’impuls del comerç de les pimes amb els Estats Units i l’accés d’aquestes al mercat de contractació pública d’aquest país. Ambdues qüestions s’han criticat molt. En primer lloc, perquè només 70.000 de les pimes espanyoles, entre els 3.178.408 de pimes existents, exporten actualment amb els EUA. La possibilitat d’augmentar aquest nombre d’empreses exportadores per la reducció d’aranzels, tenint en compte que el 95.9% del total de les empreses espanyoles són micropimes, continua sent una qüestió debatuda i summament qüestionada. En segon lloc, la promesa de l’obertura del mercat de contractació pública nord-americana a les empreses espanyoles, i europees, tampoc és un tema pacífic i el resultat de la Ronda 12 deixa clar que no hi ha hagut avanços respecte de la postura conservadora dels EUA, poc favorable a obrir el seu mercat. A més, no pot oblidar-se que la lliure circulació de serveis comporta cada vegada més sovint el trasllat de treballadors per a prestar-los. Una vegada liberalitzat un servei prestat d’aquesta manera, un estat no pot utilitzar la seua normativa interna sobre entrada o estada temporal de treballadors per a menyscabar els compromisos assumits en l’acord de lliure comerç, com l’accés al mercat o el tracte nacional. Tot això pot implicar l’aplicació de les normes laborals del país d’origen, per exemple dels Estats Units, a treballadors que estiguen prestant els seus serveis laborals a Espanya, amb l’impacte consegüent sobre el nostre sistema de relacions laborals, ja per se considerablement “americanitzat”\nEl segon gran puntal del tractat és l’anomenada «cooperació reguladora». Hi ha unanimitat entre els comentaris tant acadèmics com polítics i activistes respecte del TTIP i del CETA quan s’assenyala que el principal element de distinció entre aquest acord i altres tractats comercials anteriors, inclosos els duts a terme en l’àmbit de l’OMC, és la inclusió amb caràcter obligatori d’una sèrie de mecanismes de cooperació reguladora. S’afirma, en aquest sentit, que un 80% dels guanys que pretesament implicarà l’acord resultaran tant de la liberalització del comerç de serveis i de la contractació pública com (fonamentalment) de la reducció dels costos imposats per la burocràcia i les regulacions. Les crítiques per les repercussions que la voluntat d’aproximar legislacions pot tenir són molt abundants i toquen diversos plans. Un dels més controvertits és la qüestió de les denominacions d’origen. La UE manté, i així ho anuncia en els seus documents, que el TTIP aconseguirà una ampliació de la llista de denominacions d’origen protegides. La veritat és que no hi ha hagut, segons els resultats de la Ronda 12, cap avanç en la matèria, i s’ha derivat a la negociació següent la discussió del tema. No obstant això, és ben sabut que la normativa nord-americana, amb algunes excepcions, protegeix les denominacions sota la legislació relativa a les marques, però no de manera específica, perquè el seu objectiu no és protegir una producció determinada sinó evitar la confusió del consumidor. Així, la normativa nord-americana, a diferència de l’europea, no permet la protecció de les denominacions d’origen i, de fet, els Estats Units han estat un dels oponents més seriosos davant de les pretensions de l’establiment de la protecció de les denominacions d’origen a escala internacional. Res no fa esperar que aquesta postura canvie, quan, per exemple, en el Tractat transpacífic signat per dotze països, entre els quals els EUA, el 4 de febrer a Nova Zelanda, es prohibeix la protecció de les denominacions d’origen. No hi ha dubte que es tracta d’una de les qüestions que més han de preocupar els productors europeus i, en particular, els de zones com França o Espanya.\nL’altre dels punts controvertits és la voluntat d’aproximar legislacions laborals utilitzant com a referent per a fer-ho els convenis de l’Organització Internacional del Treball, quan ni el Canadà ni els Estats Units s’acosten al nivell de ratificacions i de protecció d’aquests drets que es manté, a espentes i redolons, en països europeus com els mencionats anteriorment. De fet, el Canadà no ha ratificat dos dels huit convenis fonamentals (el dret de sindicació i de negociació col·lectiva i el 138, sobre l’edat mínima d’admissió a l’ocupació) mentre que els EUA només han ratificat dos dels huit convenis i 13 de la resta, mentre que Espanya n’ha ratificat 55. Qualsevol intent d’homogeneïtzació amb aquestes bases no pot anar sinó en sentit contrari a la protecció dels drets dels treballadors i les treballadores.\nEns queden per tractar els possibles efectes del tercer puntal, l’objectiu del qual és l’establiment de regles de compliment obligatori per a ambdues parts sobre matèries concretes, entre les quals destaca la protecció de la inversió i els mecanismes de solució de controvèrsies inversor-estat. Les protestes per les conseqüències que podria provocar un mecanisme d’arbitratge (el conegut com a ISDS) han aconseguit un canvi tàctic de posició de la Comissió Europea que ha proposat una modificació del mecanisme de resolució de controvèrsies, un “sistema nou i transparent per a resoldre disputes entre inversors i estats” que passa a anomenar-se ICS (Investment Court System). Les modificacions principals són les següents: substitució, almenys nominal, dels àrbitres per jutges “totalment qualificats”; introducció de mecanismes per a assegurar la transparència en les decisions i la inclusió d’una doble instància que permeta l’apel·lació de les resolucions de manera que el mecanisme de resolució quedaria format pel “Tribunal de Primera Instància” i el “Tribunal d’Apel·lació”. A pesar d’aquests canvis en denominacions i la introducció d’una doble instància, l’ICS continua orientant-se a l’establiment d’una via paral·lela i privilegiada perquè els inversors estrangers protegisquen les seues inversions, eludint la normativa estatal i els tribunals nacionals. Les conseqüències potencials continuaran sent, doncs, les que ja es deriven de l’aplicació dels 2.278 tractats bilaterals d’inversió vigents que permeten a les empreses inversores demandar els estats quan vegen minvat o amenaçat el seu benefici. Això ha tingut una repercussió directa sobre actuacions politiconormatives de control del fracking, les moratòries nuclears, la protecció mediambiental, sanitària, etc., amb un últim i sonat cas a Galícia respecte de la mina Corcoesto i l’empresa canadenca Edgewater.\nA pesar de tot el que s’ha esmentat suara, que el tractat continua negociant-se i que no hi ha un calat mediàtic suficient, segons l’Eurobaròmetre de 2015, un 63% de persones s’han manifestat a Espanya de manera favorable al TTIP, fet que ens situa per damunt de la mitjana de la Unió (53%) quant al suport a aquest acord. De fet, gràcies en bona part a l’acció de les campanyes, el percentatge de la ciutadania que a la UE es mostra crítica amb el TTIP ha crescut 4 punts l’últim any, amb Àustria, Alemanya i Luxemburg al capdavant, i Lituània i Romania com els més convençuts.\nCada vegada queda menys temps per a debatre les conseqüències que aquests tractats poden tenir sobre els sistemes democràtics i els models socials que hi ha entre els estats membres de la UE. L’aprovació del CETA, respecte del qual la Comissió Europea pretén evitar que es pronuncien els Estats, està molt prop i, si es produeix serà, sens dubte, l’antesala per a l’entrada del TTIP. La publicitat institucional no és, de cap manera, la via idònia per a informar les majories socials sobre aquests acords i les seues repercussions, al contrari, el que es requereix amb urgència són espais, i disposició, per al debat obert i públic sobre aquests.\n*Adoración Guamán és professora titular de dret del treball a la Universitat de València. Autora de TTIP, el asalto de las multinacionales a la democracia,publicat per l’editorial Akal el 2015


Inicien les obres per instal·lar mòduls prefabricats a l'escola Les Bases - Regió7 :: El Diari de la Catalunya Central\nInicien les obres per instal·lar mòduls prefabricats a l'escola Les Bases\nEl centre d'ensenyament de primària era fins ara de forma provisional a la FUB-2\njordi morros manresa 15.08.2018 | 23:52\nS'ha condicionat el terreny i s'hi fan les bases de formigó on aniran els mòduls mireia arso\nS'ha condicionat el terreny i s'hi fan les bases de formigó on aniran els mòduls\nLes obres per instal·lar els mòduls prefrabricats en els quals hi anirà l'escola Les Bases a partir del curs vinent ja han començat. S'han dut a terme els moviments de terres i ja s'han iniciat els fonaments de blocs de formigó on s'hi acabaran instal·lant els mòduls. L'escola Les Bases es va posar en marxa el setembre del 2015 a l'antic edifici del Centre Tecnològic, actualment la FUB-2. És tocant a la plaça Bages, una ubicació provisional des del primer moment.\nEl centre educatiu anirà ara al seu emplaçament definitiu, que és al final de l'avinguda Universitària, al solar que hi ha davant del McDonalds. És on des de fa anys es va reservar un terreny municipal on hi havia d'anar l'escola Flama de Pineda de Bages, a Sant Fruitós. Fins i tot ja hi havia una inversió prevista de la Generalitat de 5,6 milions d'euros per construir-la, però el projecte no es va acabar de fer mai. Ara s'han aprofitat els terrenys per ubicar-hi el centre d'ensenyament, la tretzena escola pública de la ciutat.\nL'escola es va crear el setembre del 2015, després que es detectés manca de places de P-3 a les escoles públiques i concertades del sector nord de Manresa. Aleshores es va posar en marxa a l'actual edifici de la FUB-2 amb una vintena d'alumnes i dues mestres. Primer com a una extensió de l'escola La Sèquia. Poc després, però, es va constituir com a un centre independent amb nom, Les Bases, i un projecte propi.\nL'escola es va posar en marxa sabent que la seva ubicació era provisional, i que quan es completés el cicle fins a P-5 s'haurien de traslladar a algun lloc definitiu, sempre, però, a l'entorn de l'avinguda Universitària.\nA final del 2016 el ple de l'Ajuntament de Manresa va aprovar la cessió al departament d'Ensenyament de la Generalitat dels terrenys on ha d'anar l'escola. L'espai és de propietat municipal i fa més de sis mil metres quadrats. És el solar que inicialment estava destinat a l'equipament escolar de La Flama, un centre públic adscrit a Manresa però en el terme de Sant Fruitós. És el lloc on ara s'hi fan les obres per instal·lar-hi els mòduls prefabricats.\nLa decisió de cedir els terrenys va causar en un primer moment malestar a l'escola Valldaura, que fa 10 anys que és en mòduls prefabricats sense cap perspectiva que aquesta situació arribi a canviar. De fet, ni tan sols disposa de terrenys on en un futur s'hi pugui construir l'edifici definitu del centre d'ensenyament.\nEl darrer curs, l'escola Les Bases ja va patir estretors. A això s'hi ha anat afegint el creixement contsant de la Fundació Universitària del Bages: el setembre del 2015 va ocupar les instal·lacions del fins aleshores Centre Tecnològic de Manresa (que al seu torn es va traslladar als Dolors) i s'hi van ubicar nous estudis de cicle de grau superior. El pròxim curs n'oferirà dos més, amb la qual cosa necessita més espai. La FUB també fa obres a un dels edificis de l'antic Escorxador per poder assumir tots els canvis i l'increment d'alumnes que hi haurà gradulment amb la posada en marxa, aquest últim curs, de la nova Facultat de Medicina de la Universitat de Vic-Universitat Central.\nDues escoles amb mòduls\nEls mòduls que s'instal·laran per a l'escola Les Bases seran d'última generació, segons ha assegurat Ensenyament als responsables del centre. Tindrà nous sistemes d'aclimatació, finestres més grans i zones més espaioses que les cargoleres tradicionals.\nD'aquesta manera ja seran seran dues les escoles de la ciutat amb mòduls prefabricats. La de Valldaura i ara la de les Bases.


Les veus de Woyzeck | Ana Prieto Nadal\nEls Parking Shakespeare fan deu anys i ho celebren amb una exposició al Centre Cultural La Farinera del Clot, acompanyada de la reposició d’un dels grans èxits del Parking d’Hivern, el Woyzeck de Georg Büchner versionat i dirigit per Marc Rosich.\nParking Shakespeare presenta ‘Woyzeck’ a la Farinera del Clot. Foto: Aitor Rodero.\nObra inacabada d’un visionari, precursora del teatre social alemany, Woyzeck (1836) està lliurement inspirada en la història real d’un soldat que va ser condemnat a mort a Leipzig l’any 1824 per haver comès un crim. Georg Büchner, que s’acabava de llicenciar com a metge, va poder accedir a l’informe mèdic de l’ajusticiat i es va interessar pels trastorns de personalitat, les al·lucinacions i l’obsessió paranoide que li haurien pogut commutar la pena. A partir d’aquí va escriure una sèrie d’escenes breus, d’ordre incert i que cada adaptador disposa al seu gust, on reflexiona sobre el determinisme social, la lluita de classes i la psicosi com quelcom parcialment induït per una societat del tot opressiva. Aquesta peça, d’una virulència colpidora i d’un rupturisme compositiu inèdit, serviria com a argument per a l’òpera atonal d’Alban Berg (1924) i seria portada al cinema per Werner Herzog (1979).\nLa versió de Marc Rosich reordena la trentena de fragments de què es compon l’obra i hi afegeix passatges d’altres peces i cartes de l’autor. Som davant d’una posada en escena enormement orgànica, d’una força expressiva que omple els buits sintàctics deixats per Büchner. L’inici correspon a les paraules al·lucinatòries de Woyzeck davant una natura que se li apareix hostil, misteriosa i sinistrament loquaç, i apunta ja el tema de la bogeria. Igual com passava amb la versió que van estrenar a Palo Alto l’any 2013, l’espai escènic és concebut com una pista allargassada, flanquejada a banda i banda per les cadires on seu el públic, i això afavoreix la circulació accelerada i esmaperduda d’un alienat Woyzeck, antiheroi que encarna magistralment Carles Gilabert. L’espai sonor, fet de música, tocs de retreta i efectes d’allò més diversos, emana íntegrament del radiocasset que custodia i passeja Pep Garcia-Pascual, qui, a més d’aportar la mirada neta i indefensa del fill de Woyzeck, assumeix els rols fugaços del rondallaire —un dels monòlegs més corprenedors de la peça és el breu conte del nen orfe que en arribar al cel va descobrir que la lluna no era sinó un fustot podrit— i del delirant “cavall astronòmic”. Amb tan sols una nevera de bar, unes caixes i un equip portàtil d’àudio estèreo, la companyia Parking Shakespeare, capitanejada en aquest cas per Marc Rosich, en té prou per desplegar un moviment escènic precís i contundent.\nFranz Woyzeck és un soldat ras tenallat pel deliri. Corre i corre, a grans gambades, empès per una urgència extraviada; és com si fugís de les seves pròpies fulguracions mentals. Parla una mena de llenguatge secret, que li permet entendre les terrorífiques paraules de la terra i del vent, així com veure el foc que travessa el cel o un cap que rodola sobre el prat. Va pel món “com una navalla oberta”, com si busqués la mort o com si la volgués donar. Carles Gilabert es fa seu el personatge i traspua angoixa i turment en aquesta carrera desenfrenada cap a la destrucció; l’actor es posa enterament al servei del text i fa brillar la seva poesia aspra i incandescent. L’acompanya un elenc molt ben compassat, apuntalat en un treball coral sòlid, d’una expressivitat que bascula entre el grotesc i el tràgic.\nEls intèrprets avancen entonant una cançó de bressol, conformant un cor que es disgregarà per donar pas als personatges individualitzats que determinen la tragèdia del soldat Woyzeck. El joc està molt ben repartit i tots els actors tenen el seu moment de lluïment. Mireia Cirera desplega una gran vis còmica en l’escena de la barraca de fira, quan ens presenta amb florit i emfàtic xarlatanisme el “fenòmeno” del cavall astronòmic, membre de totes les societats científiques i catedràtic de la universitat. Ester Cort compon una Marie àvida de gaudir i d’estimar, que passeja l’orgull de la seva joventut esclatant i es plany de tenir menys accés a la felicitat que altres dones, per raó de la seva classe social. Tot el veïnat murmura sobre la seva aventura amb el tambor major de l’exèrcit, un prototipus de virilitat fatxenda que és interpretat amb gran eficàcia per Àlvar Triay. Adrià Díaz encarna el soldat Andres, company de caserna de Woyzeck, però les seves paraules fusionen les intervencions de diferents personatges secundaris; apareix cap al final, magnífic en l’ebrietat lúcida que precedeix el tràgic desenllaç. Un dels moments més esfereïdors i tètrics de la proposta dels Parking Shakespeare és el monòleg de Käthe, una commovedora Ariadna Matas que, a més d’assumir, confosos, diversos personatges del poble, fa seu el testimoni d’una noia que va voler suïcidar-se mitjançant la ingesta d’agulles de cap —l’empelt textual procedeix d’un cas clínic real, consignat en els informes del pare de Büchner, que també era metge—.\nRicard Sadurní interpreta el capità, personatge grotesc que es vanta de saber en què rau la moralitat i fa grans i risibles esforços per reprimir l’instint. Si el capità titlla de perdut i d’immoral Woyzeck perquè té un fill sense la benedicció de l’església, el sàdic doctor encarnat per Santi Monreal sotmet el soldat a experiments presumptament científics. Tant aquest metge àvid de trobar malalties i aberracions, amb el seu exasperant i cruel argot, com el capità corrupte són deformats intencionadament per Büchner, i Rosich els fa lliscar pel terreny de la farsa, com dos ninots sinistres i culpables de la degradació i l’alienació mental del protagonista. La infidelitat de Marie, que en l’original assumeix trets de Maria Magdalena tal com ens l’ha llegat la tradició —luxuriosa, adúltera i “bonica com el pecat”—, acaba detonant la bomba que és el cervell de Woyzeck, però la pólvora ha estat prèviament subministrada per aquests dos espècimens despietats que s’adeliten amb la misèria aliena. Darrere d’ells hi ha una societat tèrbolament hipòcrita i del tot mancada d’ètica, però que es desfà en admonicions morals i impositives abstraccions sobre la virtut. “Tots som un abisme”, els diu Woyzeck, i arrenca a córrer com un esperitat.\nGeorg Büchner La Farinera del Clot Marc Rosich Pàrking Shakespeare Woyzeck


Tot i aixì, atès el canvi a fase 1 a la regió sanitària de Girona (que inclou el Baix Empordà), a partir del dilluns 18 de maig, s’autoritza la reobertura dels establiments comercials i locals tancats al públic per l’estat d’alarma, sempre que no superin els 400m² de superfície, amb mesures de prevenció; la reobertura de terrasses d’establiments d’hostaleria i restauració amb limitacions i condicions de seguretat; flexibilitzar diferents mesures socials, amb limitacions concretes; l’obertura de biblioteques, museus, establiments d’actes i espectacles culturals i dels hotels i establiments turístics; i la mobilitat general dins la regió sanitària per les activitats autoritzades.\nNo obstant això, es mantenen les recomanacions, a empreses i treballadors, de teletreball i de mesures de conciliació i reorganització per reduir la mobilitat per motius d’activitat laboral. A través d’aquest enllaç al web de la Generalitat de Catalunya es poden llegir totes les mesures de la fase 1 o inicial de desconfinament progressiu.\nD’altra banda, seguint aquest enllaç també es pot consultar un document amb FAQs sobre la fase 1 o inicial de desconfinament progressiu. Inclou un total de 179 preguntes i respostes sobre mobilitat general, sobre sortida de nens i nenes al carrer, sobre activitat física no professional a l’aire lliure per a persones de 14 anys o més, sobre l’obertura d’activitats comercials o similars, restauració i hostaleria, treball, serveis i d’altres.


Presentació | CreixambTraça\nA Creixambtraça apostem per “créixer”, prenent la responsabilitat del nostre propi creixement i desenvolupament.\nEns centrem en la família i les necessitats dels seus membres, des del naixement.\nSom un equip de professionals formats en diferents disciplines que facilitem i acompanyem, tant a nivell individual com grupal, a que cada persona trobi la seva millor manera de conèixer-se i evolucionar.\nEns dirigim a embarassades, mamàs i papàs, bebès, nens, adolescents, adults, adults grans. Oferim programes continuats, teràpies, cursos i tallers. Creiem que el moviment corporal activa la intel•ligència innata, desperta les emocions, promou les relacions socials i el creixement personal. I la nostra filosofia és aprendre aprenent (tocant, manipulant, associant… ) a través del joc, del cos, dels sentits.\n• En les activitats grupals amb nens i pares, pretenem que interaccionin i es diverteixin junts. Que els pares des d’una escolta atenta comprenguin el moment evolutiu dels seus fills. Un espai on els nens puguin ser nens i els adults acompanyin amorosament el seu món emocional i les seves reaccions, oferint l’estímul adequat en el moment oportú.\n• En l’atenció individual acompanyem pares amb bebès prematurs i amb bebès amb (o sense) dificultats. I també a nens, adolescents i adults amb necessitas concretes perquè puguin entendre el procés pel qual estan passant i millorar i/o resoldre la seva dificultat.


Laura Cámara, propietària d’aquest nou establiment de Roses, diu que feia anys que somiaven en instal·lar-se a l’emblemàtic carrer Pi i Sunyer. Una via comercial molt transitada, en la qual ofereixen les principals marques de moda per infants i adolescents, sabates, complements i una espectacular ambientació basada en el món del cinema.\nSempre hem tingut l’objectiu de poder treballar al carrer Pi i Sunyer, que per nosaltres és el carrer major de Roses, perquè és el carrer comercial per excel·lència. Sempre hem tingut la mirada posada allà, però era molt difícil aconseguir un local. Però el destí va fer que tanqués Esports Agustina, que era una de les botigues de tota la vida de Roses, amb més de 50 anys d’antiguitat. Ells venien els xandalls d’alguns col·legis de la vila i me’ls van oferir a mi, per seguir venent-los, i així va néixer la idea i el projecte. Vam obrir la nova botiga fa una mica més d’un mes.\nAquesta és la tercera botiga que obres.\nSí, tinc una altra botiga que es diu Nou Nens i està a la plaça de l’Església. Jo sóc assessora d’imatge i aparadorista i treballava per a altres empreses. Fa sis anys vaig agafar aquesta botiga, que originalment es deia Nens i feia més de 40 anys que estava oberta. Nosaltres la vam reformar completament i li vam fer un gran canvi. També teníem un outlet de roba infantil, però el vam tancar quan vam decidir obrir Nens & Young.\nÉs de valents obrir un negoci ara, en plena pandèmia?\nSí, ho sabem, però esperem que tingui bona acollida entre la gent i, a més, tota aquesta crisi de la pandèmia ha de passar algun dia. Se’ns va presentar aquesta oportunitat i no la podíem deixar escapar. El nostre somni era poder entrar al carrer Pi i Sunyer i els temps de crisi també són temps d’oportunitats. Ens feia molta il·lusió poder establir-nos en un local mític, de tota la vida. És un lloc emblemàtic, en el qual tothom que passa es pregunta què han fet a Esports Agustina, perquè crida molt l’atenció.\nQuins estils de roba es poden trobar al teu establiment?\nEs pot trobar des de roba i articles per a nadons fins a peces per a adolescents de 16 anys. Tenim roba tant urbana com de vestir, per batejos, festes. Des de bikinis a vestits per a celebracions. La nostra botiga té 100 metres quadrats.\nA més a més de moda, també es poden trobar sabates i complements\nSí, tenim de tot. Sabates, sandàlies de cara a l’estiu, complements, articles per al naixement, totes aquestes coses.\nLevi’s, García Jeans, Boboli, Baby Clic, Mayoral, NONO. Amb les més importants del sector. Cal tenir en compte que cada franja d’edat té la seva marca associada. No és el mateix tenir 8 que 14 anys. Treballem amb diferents estils segons l’edat.\nA l’ambientació de la botiga s’uneix el món de la moda amb el món del cinema.\nEl meu marit porta els cinemes Albéniz de Girona. Com fa un any que estan tancats per la pandèmia, hem volgut que sigui present a la botiga. Som col·leccionistes del món de cinema. Tenim molts quadres signats pels protagonistes de la saga Star Wars i reproduccions de personatges, com un soldat imperial d’escala real que presideix l’entrada. També es pot trobar ambientació basada en Spiderman, el món Marvel o l’univers Disney, amb les princeses, ubicades a la zona dels petits. Som una mica frikis del cinema, i és veritat que hi ha molta gent que entra a la botiga per veure l’ambientació.\nLa botiga crida l’atenció per dintre i per fora.\nSí, a l’entrada, els llums que tenim també fan referència al cinema i el món de l’espectacle. Vam posar una il·luminació pensant en un teatre. Tot ho hem dissenyat nosaltres, sense cap decorador. M’agrada aquest món, imatge i vestir, tot va unit.\nUna vegada consolidada l’obertura, teniu algun projecte de futur a mitjà termini?\nEl més important ara és que tota aquesta crisi de la pandèmia es solucioni i puguem tots continuar avançant. En el futur ens faria molta il·lusió poder estendre les nostres botigues a alguna localitat fora de Roses.\n3,280 visualitzacions totals, 28 vistes d’avui


Rebuig dels treballadors a la proposta de l’Ajuntament per a betevé | betevé Web\nRedacció btvnotícies dijous 29 de juny, 2017 , 20.58\nL'assemblea de treballadors de BCN Audiovisual, Antena Local i les televisions de districte, que presten serveis a betevé, ha rebutjat per 155 vots en contra i 36 a favor la proposta d'acord que l'Ajuntament i Informació i Comunicació de Barcelona SA havien fet per internalitzar 230 treballadors a partir de l'1 de novembre. La proposta preveia un increment salarial del 12 % i una reducció de la jornada laboral de 40 a 37,5 hores setmanals en dos anys, i posava com a condició per aplicar-ho la retirada de la pràctica totalitat de les demandes per cessió il·legal de treballadors que s'han presentat.\nEls treballadors consideren que la proposta és insuficient "tant econòmicament com en l'apartat de condicions de treball" (triennis, millora de contractes precaris, revisió de categories, conveni, retroactivitat...). En la votació a l'assemblea hi ha hagut també 10 vots en blanc i tres de nuls. De tots els treballadors que han presentat demanda, la gran majoria han rebutjat la proposta (132) i només 15 l'han acceptat i s'han mostrat disposats a retirar-la.\nEn un comunicat, la direcció i el Consell d'Administració de betevé "lamenten profundament el resultat de la votació", ja que consideren que acceptar aquesta proposta hauria resolt "de manera negociada" el litigi amb els treballadors. També expressen "preocupació per les conseqüències que això pugui tenir per a la gestió i la viabilitat del mitjà".\nSegons ICB, un cop rebutjada la proposta, "i si no s'obren noves vies de resolució del conflicte", es donarà compliment al contracte programa que es va revisar el desembre de l'any passat, i que fixa la internalització de 177 treballadors de BCN Audiovisual per la via de la successió empresarial amb les mateixes condicions que tenen actualment.


B&B Tana Della Volpe Ispra Itàlia - Ofertes d'hotels amb els MILLORS DESCOMPTES EN LÍNIA\nVeure tots els 22 allotjaments a Ispra.\nVia Tana Della Volpe 412, Ispra, Ispra, Itàlia, 21027 - Molt bona ubicació - Veure al mapa\nMés informació sobre B&B Tana Della Volpe\nPer als viatgers què vulguin captar les imatges i els sons de Ispra, B&B Tana Della Volpe és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nB&B Tana Della Volpe també ofereix moltes instal.lacions per enriquir la seva estada a Ispra. Per a la comoditat i comfort dels seus clients, l'hotel ofereix Wi-Fi gratuït en totes les habitacions, express check-in/check-out, aparcament de cotxes, àrea de fumadors.\nGaudiu de les comoditats d'alta gama com ara calefacció, TV satèl•lit/cable, nevera, forn microones, plat de dutxa per tal de relaxar-vos després d'un cansat dia. Les instal.lacions d'oci de l'hotel, que inclouen jardí estan dissenyades per escapar i relaxar-se. Sigui quina sigui la seva raó per visitar Ispra, el B&B Tana Della Volpe és el lloc perfecte per una estimulant i emocionant escapada.


L'AMB sondeja el mercat: es busca "partner" privat per a l'operador d'habitatge de lloguer públic - Àrea Metropolitana de Barcelona\nL'AMB sondeja el mercat: es busca "partner" privat per a l'o...\nL'AMB sondeja el mercat: es busca "partner" privat per a l'operador d'habitatge de lloguer públic\n25.07.18 | Subject: Habitatge\nEs llança una consulta al sector immobiliari i de la construcció per afinar la configuració de la nova empresa publicoprivada. Té com a objectiu el perfeccionament del plec per a la posterior licitació que ha de regir la selecció d'un soci privat.\nConsulta per buscar soci privat per a HMB\nEl Consell Metropolità ha presentat el llançament d'una consulta pública per a la recerca d'un soci privat per a Habitatge Metròpolis Barcelona, SA (HMB), el nou operador metropolità d'habitatge de lloguer públic, constituït el passat 19 de març i participat a dia d'avui en un 50% per l'Àrea Metropolitana de Barcelona (AMB) i en un 50% per l'Ajuntament de Barcelona. El nou operador té per objectiu desenvolupar la política d'habitatge de lloguer assequible a la ciutat de Barcelona i el seu àmbit metropolità.\nHMB està iniciant la seva activitat i les primeres passes consisteixen en la recerca i selecció d'un soci privat per promocionar, construir i gestionar el parc d'habitatges de lloguer assequible. A més, aquest soci privat subscriurà una ampliació del capital d'HMB, corresponent al 50 % de la societat. Aquesta selecció es durà a terme mitjançant un procés de licitació públic i, per tal de confeccionar i perfeccionar aquest procés, el Consell Metropolità de l'AMB llança una consulta preliminar de mercat.\nLa consulta preliminar té la finalitat de completar el disseny del nou operador, així com de rebre de les empreses privades que estiguin actives en el mercat les seves aportacions per a l'imminent procés de selecció. Així doncs, aquesta consulta està oberta a totes les persones físiques o jurídiques interessades a presentar les seves propostes alternatives de millora.\nEl contingut de la consulta recollirà les opinions del sector sobre el model de gestió i el pla d'inversions, entre altres aspectes, tant des del punt de vista econòmic com mercantil, contractual i jurídic.\nEl termini de presentació de consultes estarà obert fins al 28 de setembre de 2018 a les 14.00 h.\nHMB: l'esforç per oferir lloguer assequible\nHabitatge Metròpolis Barcelona té l'objectiu de construir entre 500 i 600 pisos de lloguer assequible cada any, per frenar la tendència a l'alça que experimenten els preus de l'habitatge metropolità.\nLes cinc primeres promocions, que sumaran 350 pisos, es duran a terme als municipis de Montgat, Sant Adrià de Besòs i Sant Boi de Llobregat. La previsió és arribar a unes 4.500 unitats en vuit anys.\nEls futurs llogaters, que seran seleccionats per convocatòria pública, optaran a subvencions, de manera que els beneficiaris amb rendes més baixes puguin abaratir fins a la meitat la mensualitat. El contracte tindrà una vigència de sis o set anys prorrogables, i es revisaran periòdicament els ingressos de la unitat familiar, a fi d'afavorir la rotació en els pisos i prioritzar els veïns que tinguin més dificultats per accedir a un lloguer convencional.


La Champions no farà parada al Nou Congost - Regió7 :: El Diari de la Catalunya Central\nLa Champions no farà parada al Nou Congost Regió7\n? La delegació europea de la FIBA va confirmar ahir els equips que disputaran la Lliga de Campions la temporada que ve, entre els quals no hi ha el Baxi Manresa. Malgrat que el club del Bages va mostrar la seva predisposició per disputar el torneig, que ja va jugar la temporada interrompuda per la pandèmia, semblava difícil que la pogués disputar per la seva tretzena posició a la Lliga Endesa, que atorgava la prioritat a altres formacions més ben classificades.\nD'aquesta manera, els quatre equips de l'ACB que disputaran aquesta competició seran tres que ja ho van fer a l'anterior, el Casademont Saragossa, l'Iberostar Tenerife i el San Pablo Burgos, als quals s'afegeix el Retabet Bilbao. La Champions 2019-20 encara ha de decidir el seu campió, serà en una fase final a vuit equips que és previst que es jugui cap a final de setembre.\nEl Baxi s'assegura la contractació del base nord-americà Makai Mason. Bàsquet Manresa


🥇 Al taller de Miquel Wert - Anquins Art Gallery Galería art Obres Comprar premis\nAl taller de Miquel Wert\nDes de fa més de deu anys, treballo amb la teatralitat de la vida quotidiana i intento qüestionar la representació del subconscient col·lectiu a partir de fugir de l’aspecte merament nostàlgic. A la posada en escena d’aquestes imatges (comuns i intemporals), miro de reconstruir un passat recent que a poc a poc va esvaint-se de la memòria, així com d’enllaçar qüestions genealògiques personals amb una possible experiència col·lectiva compartida. L’enquadrament és tractat com a una escenografia poblada d’actors anònims que interpreten els seus papers davant les cortines d’un teatre imaginari.\n"L’enquadrament és tractat com a una escenografia poblada d’actors anònims que interpreten els seus papers davant les cortines d’un teatre imaginari"\nEl punt de partida és gairebé sempre fotos trobades o fins i tot “frames” de pel·lícules amateur. Crec que l’ús contemporani d’evidències i rastres documentals brinda una nova dimensió i una nova vida a la imatge. M’agrada interpretar-ho com a un regal que vull compartir amb l’espectador. Durant molt de temps vaig treballar amb àlbums familiars propis, però va arribar a un punt que aquest material em va semblar que perdia frescor, a banda que, moralment, també m’era complicat exposar i vendre quadres de personatges molt propers a mi. Per això vaig voler recuperar la mirada neta i el moment màgic que suposa el descobriment d’una imatge desconeguda. Vaig començar a buscar a mercats, encants i a alguns arxius privats, que són els llocs principals d’on recol·lecto les imatges d’arxiu. En aquest sentit, potser és important dir que quasi mai faig servir internet, perquè m’agrada tenir l’exclusivitat d’una imatge en concret. Darrerament, i en realitat per continuar treballant en un univers d’imaginari col·lectiu i ara de nou familiar i personal, la meva visió s’està ampliant a uns referents no només d’imatges, sinó de relat també escrit. Em fixo especialment en obres de literatura popular infantil escandinava, lectures que van formar part de la meva educació sentimental com Astrid Lindgren, Tove Jansson i Selma Lagerlöf.\nEl procés creatiu ha patit, així, una evolució.\nSí, inevitablement. La línia de treball que duc ara la començo a desenvolupar havent passat per l’Escola d’Art i Disseny Llotja i, posteriorment, per la Facultat de Belles Arts de Barcelona. El 2002, vaig començar a tancar-me al taller i a poc a poc em vaig anar desvinculant del graffiti. Recordo que va ser gairebé per atzar que comencés a treballar amb imatges d’arxiu. Al principi, partia d’anuncis trobats a revistes espanyoles dels anys 50. Ara que ho penso, la premissa era força pop, propera a Larry Rivers o al Segal més pictòric. Després d’un any de treballar amb fonts publicitàries trobades, me’n vaig adonar que la meva verdadera obsessió no eren només els somriures falsos i la teatralitat de la publicitat, sinó la posada en escena que reproduïm sempre només pel simple fet de tenir una càmera davant, fins i tot en àmbits familiars. Així, cap al 2003 em vaig decantar per la imprevisibilitat de la fotografia familiar (realitzada sense pretensions artístiques) com a font documental per a la meva obra.\nPodries citar-nos els projectes artístics i les exposicions de la teva carrera que consideris més importants?\nRecordo amb il·lusió el 2005, any de la primera venda important i també el de les meves primeres exposicions, com la celebrada a la Sala d’Art Jove de la Generalitat de Catalunya. També recordo amb especial estima l’any 2012, en què vaig realitzar la primera exposició individual a París i vaig poder editar el meu primer catàleg, a la República Txeca. I, més recentment, destacaria l’any 2016, amb la sorpresa i posterior satisfacció per rebre el Premi Internacional de Dibuix Ynglada-Guillot… Però la veritat és que, al llarg dels anys, han estat moltes exposicions, murals arreu d’Europa i tot d’experiències positives, així que m’és difícil destacar-ne només algunes.\n“Vermuts Miró” Miquel Wert (2018) from Miquel Wert on Vimeo.\n“12+1” Miquel Wert (Octubre 2017) from Miquel Wert on Vimeo.


Impacto ambiental en la actividad p... by Yanet Caldas 15562 views\nLos problemas de la pesca by plopezpu 44685 views\nLA PESCA by peicre 4185 views\nContaminacion producida por industr... by lenguaje2010micro 42282 views\nLa pesca by Joseantonio Villa... 3696 views\nInforme sobre contaminación en el d... by Sara Mendez 20713 views\n1. PROBLEMES DE LA PESCA Avui dia tenint consciència que elsrecursos marins són limitats. Per tant s’han d’adoptar mesures per a evitar la sevadestrucció.Hi ha dos problemes bàsics a la Pesca SOBREPESCA Es pesca més quantitat que la regeneració natural de peixos permet. Algunes espècies es troben en perill d’extinció, com les balenes. La sobrepesca provoca la manca de caladors, ja que aquests es troben molt utilitzats i sobreexplotats.\n2. CONTAMINACIÓ DE LES AIGÜES A causa dels abocaments tòxics industrials, i de les freqüentsmarees negres que provoquen els petrolers, les aigües marines i dels rius escontaminen i per suposat els peixos pateixen les conseqüències.\n3. POSSIBLES SOLUCIONS ALS PROBLEMESTenint en compte els dos problemes plantejats (sobrepesca i contaminació de lesaigües), es proposen diverses solucions. Problema ÚS OBLIGAT DE Aconseguirem la protecció dels peixos petits. XARXES AMB MALLA AMPLA 0,23min SOBREPESCA\n4. ESTABLIR La VEDA es tracta d’una temporada en la queTEMPORADES no estaria permès capturar peixos, permetent DE VEDA així la seva regeneració. Normalment correspon als mesos de reproducció de cada espècie. Problema SOBREPESCA\n5. LIMITAR LA Amb la reducció del nombre de vaixells CAPACITAT pesquers també es reduirà la quantitat deDE LES FLOTES captures anuals. Problema PESQUERES SOBREPESCA\n6. ESTABLIR Les aigües jurisdiccionals corresponen a 200 milles marines AIGÜES (és a dir uns 370 km)des de la costa de cada estat.JURISDICCIONALS Aquest territori marítim és propietat de cada estat, i té dret Problema exclusiu sobre els recursos pesquers. D’aquesta manera s’evita l’entrada dels grans països pesquers. SOBREPESCA\n7. AQÜICULTURA Cria d’animals i plantes marines en vivers: piscines o estanys, o també en zones costaneres. ProblemaIntenta evitar l’esgotament de moltes espècies marines. SOBREPESCA L’aqüicultura, malauradament, també comporta una alteració de l’ecosistema marí i una certa contaminació de l’aigua.\n8. MESURES DE Diverses mesures a l’hora de la construcció dels vaixellsPROTECCIÓ ALS petrolers, com per exemple la doble paret del dipòsit, PETROLERS evitarien possibles marees negres o altres . Problema CONTAMINACIÓ\n9. DEPURADORES Es tracta de instal·lacions ubicades al costat dels rius amb ALS RIUS la funció de depurar les aigües que discorren per aquests, i evitar l’abocament de residus tòxics al propi riu i posteriorment al mar. Problema CONTAMINACIÓ\nContaminacion producida por industrias pesqueras. Grupo 2


El Blog de la Josefina: Vist des de la perspectiva europea, ... Madrid és mediterrani. La nostra lògica diu que com que allí no hi ha mar no ho és, però en termes europeus, vist des de Brussel·les, Madrid pot ser perfectament mediterrani. No hi ha tants quilòmetres de distància perquè no ho siga i d’ací ve que Europa accepte amb tranquil·litat això que a nosaltres ens sembla de boigs, que el corredor mediterrani siga l’eix Algesires-Madrid-Barcelona....La cosa greu és que vaja contra l’eix Algesires-València-Barcelona...\nVist des de la perspectiva europea, ... Madrid és mediterrani. La nostra lògica diu que com que allí no hi ha mar no ho és, però en termes europeus, vist des de Brussel·les, Madrid pot ser perfectament mediterrani. No hi ha tants quilòmetres de distància perquè no ho siga i d’ací ve que Europa accepte amb tranquil·litat això que a nosaltres ens sembla de boigs, que el corredor mediterrani siga l’eix Algesires-Madrid-Barcelona....La cosa greu és que vaja contra l’eix Algesires-València-Barcelona...\nUn grup nombrós d’empresaris es va reunir ahir per enèsima vegada, aquesta volta a Tarragona, per protestar contra el retard de les obres ferroviàries que haurien d’unir Alacant amb Barcelona i Perpinyà. Aquest corredor ferroviari, com s’ha explicat a bastament, és el més transitat de l’estat espanyol, pel que fa als viatges personals, i també el que en concentra la immensa majoria de les exportacions, pel que fa a les mercaderies.\nLa protesta d’ahir, capitanejada per Juan Roig, de Mercadona, arriba enmig de la polèmica desfermada per la confirmació que el govern espanyol fa servir fons europeus adjudicats al corredor mediterrani per fer obres en infrastructures ferroviàries de Madrid. La pregunta, gràfica, que ha saltat a l’opinió pública és com caram és que Madrid es considera Mediterrània. I la resposta és senzilla: perquè ho és.\nVist des de la perspectiva europea, sens dubte Madrid és mediterrani. La nostra lògica diu que com que allí no hi ha mar no ho és, però en termes europeus, vist des de Brussel·les, Madrid pot ser perfectament mediterrani. No hi ha tants quilòmetres de distància perquè no ho siga i d’ací ve que Europa accepte amb tranquil·litat això que a nosaltres ens sembla de boigs, que el corredor mediterrani siga l’eix Algesires-Madrid-Barcelona.\nDefensar que l’eix Algesires-Madrid-Barcelona és el corredor mediterrani no és cap bogeria des del punt de vista tècnic [*vegeu la nota final]. La cosa greu és que vaja contra l’eix Algesires-València-Barcelona. I la cosa gravíssima és fer servir l’estat espanyol, que en teoria seria de tots, per a destruir expressament una de les dues opcions i afavorir descaradament l’altra. I passa justament això.\nPerò aleshores ja no parlem d’un tren, sinó d’allò que és realment important: el projecte de país (del que jo entenc per país o del que hi entén Juan Roig, tant hi fa) i del model d’estat. Es pot defensar que el corredor Algesires-Madrid-Barcelona és una opció de futur millor que el corredor Algesires-València-Barcelona, però ningú, ni manipulant tots els arxius de dades del planeta, no pot defensar que el corredor que passa per Madrid siga avui més important i decisiu per a l’economia espanyola que el que passa per València. I tanmateix l’estat espanyol porta a terme des de fa dècades una política documentada i persistent que consisteix a pagar amb els diners de tots els ciutadans de l’estat l’opció de Madrid i ensorrar, amb els diners de tots els ciutadans, l’opció de la costa: la d’Alacant, València, Castelló i Tarragona.\nÉs política, doncs, tot plegat. Una decisió política, conscient i pensada, executada amb una precisió matemàtica. L’estat espanyol ha fet la tria i ningú no pot dubtar-ne: volen fer gran Madrid i han decidit que per a fer-ho han d’ensorrar València, Tarragona i tota la resta. Per això passen els anys i ni tan sols resolen el corredor de via única tercermundista de Vandellòs mentre van fent obres i més obres a Madrid. Per tant, si els empresaris volen fer alguna cosa de debò, alguna cosa que no siga resignar-se a veure com ens destrueixen el país a tots i com els destrueixen les empreses a ells, val més que comencen a pensar, i a reivindicar, en termes polítics. O aquest estat obsessionat en fer surar Madrid encara que s’enfonse tota la resta farà, sense oposició, la seua feina…


Badanotis :: Inicia’t s'inaugura donant a conèixer prop d'una trentena d'oficis nàutics entre els més joves\nInicia’t s'inaugura donant a conèixer prop d'una trentena d'oficis nàutics entre els més joves\nL’esdeveniment és un aparador on descobrir el mar com horitzó d'un futur professional\nRedacción/ Imagen: Monmar Comunicació - 19/05/2017 04:13\nAquest dijous al matí s'ha inaugurat oficialment al port de Badalona la segona edició d'Inicia't, La Fira de la Nàutica i els seus oficis, que fins al diumenge 21, serà un aparador on descobrir el mar com horitzó d'un futur professional i conèixer el potencial del sector nàutic com a eix de desenvolupament econòmic. La consolidació i creixement de l'esdeveniment ha comportat la introducció d'una sèrie canvis, com ara la instal·lació d'una carpa de 50 m2 on s'exposaran fins a 25 oficis relacionats amb el mar i la nàutica, o l'augment d'empreses expositores, que superen la seixantena.\nDurant els primers dos dies de la fira, les activitats i mostres programades al port de Badalona estaran dirigides exclusivament a estudiants. Més de 500 alumnes d'instituts de la comarca passaran dijous i divendres per les instal·lacions de la fira, on podran informar-se de la gran diversitat d'oficis i sortides laborals que ofereix el sector marítim, alhora que podran gaudir les diferents activitats de lleure relacionades amb el mar que s'ofereixen.\nEl cap de setmana, la fira Inicia't estarà oberta a tot el públic, per la qual cosa s'ha preparat una completa agenda d'oci i activitats. Així mateix, més de 60 empreses exposaran embarcacions (de no més de 8 m) i productes i serveis nàutics relacionats amb la nàutica d'iniciació L'entrada a la fira serà lliure i l'aparcament gratuït.\nLa Fira de la Nàutica i els seus Oficis està organitzada per Marina de Badalona, societat que gestiona el Port de Badalona, amb el suport de l'Ajuntament de Badalona i d'un grup promotor integrat, entre d'altres, per la Facultat de Nàutica de Barcelona, de la UPC, l'Associació d'Indústries, Comerç i Serveis Nàutics (ADIN), l'Escola del Mar de Badalona, i diversos operadors.\nL'acte inaugural ha comptat amb la presència l'alcaldessa de Badalona, Dolors Sabater; el regidor de l'Àmbit de Badalona Habitable, Oriol Lladó; el director general de Pesca i Afers Marítims, Sergi Tudela; el Vicedegà de Relacions Institucionals i Promoció de la Facultat de Nàutica de Barcelona de la UPC, Juan Antonio Moreno Martínez; el president de l'Associació d'Indústries, Comerç i Serveis Nàutics (ADIN), Jordi Senties, i el director del certamen, Imanol Sanz. Com a convidat especial ha assistit Dídac Costa, segon espanyol en completar la Vendée Globe.\nDurant la inauguració, l'alcaldessa de Badalona Dolors Sabater ha destacat la importància "una iniciativa social, econòmica i també educativa i esportiva com la fira Inicia't, que ens ajuda a projectar la ciutat en positiu". L'alcaldessa ha considerat que "aquesta és l'edició de la consolidació de la fira, un esdeveniment que vol mostrar les possibilitats formatives i professionals que té el mar als nostres estudiants i que fa emergir la nàutica popular alhora que connecta amb la tradició marinera de Badalona".


Cap Pela, Biografia, galeria i obres | BCulture\nA cappella , Pop\nGèneres: A cappella , Pop\nDes del seu inici Cap Pela destaca pel fet de mantenir-se fidels a sí mateixos, a la línia que es varen marcar de bon començament: passar-ho bé i entretenir a través d’un repertori variat i heterogeni que aplega grans èxits d’artistes internacionals i que poc a poc ha anant assumint reptes cada cop més complexos, arriscats i creatius.\nUn repertori amb el que connecten molt directament amb els gustos i les emocions d’un públic molt ampli i de totes les edats, i amb el qual demostren que amb la veu es pot imitar qualsevol instrument, qualsevol atmosfera, tot defugint d’un plantejament purament coral per donar-li un aire més nou, trencador i renovat. Però darrera tot això s’hi amaga moltíssim de feina i una ferma i decidida aposta per la qualitat basada en la sòlida formació i l’excel·lència de la tècnica vocal de cada un dels 7 components i en la innovació i magnífic treball d’uns arranjaments i harmonies que exploten tot el potencial del grup.\nEn directe Cap Pela es mostra tal com són: alegres, apassionats i naturals. Sense artificis ni manipulacions, tot el so que despleguen és real i és aquí on ens mostra la compenetració de les seves veus: la complicitat, el rigor i la professionalitat adquirits al llarg de la seva dilatada trajectòria i experiència, on posa tota la seva energia, la seva alegria i l'amor per la música provocant la resposta entusiasta d’un públic al que han sabut seduir des de la primera cançó i que no s’atura de créixer, concert rere concert i disc rere disc.\nMés informació a Mallorca Music:\nCap Pela - Feel'n'Soul Enderrock //


Banasegur » Filosofia, valors i codi de conducta\nAl mercat des de 1989, Banasegur ha estat sempre al costat de les empreses per les que treballa amb la finalitat d’anticipar-se a les seves necessitats.\nEl nostre secret consisteix en mantenir una actitud proactiva informant als nostres clients sobre les oportunitats del mercat assegurador i facilitant una operativa de treball que ens permeti crear assegurances adequades per ells.\nTreballem com una extensió de l’organització dels nostres clients i som capaços de convertir-nos en un departament més de la seva empresa a partir d’una relació de total confiança mútua amb ells.\nEls valors que regeixen l’activitat de Banasegur són la professionalitat, l’objectivitat, la ètica, la transparència i la qualitat de servei al client. Aquests principis es sostenen en els següents punts:\n1. Banasegur té el deure de realitzar una anàlisi professional suficient com per poder recomanar als seus clients la contractació de les assegurances que responguin a les seves necessitats.\n2. Banasegur ha d’informar al client sobre els seus deures, drets i obligacions en relació amb els contractes d’assegurances subscrits per la seva mediació professional.\n3. Banasegur ha d’assistir al client sobre qualsevol dret derivat de la contractació de l’assegurança, en particular en la tramitació de sinistres.\n4. Banasegur guarda el secret professional de qualsevol informació obtinguda dels seus clients i sobre la qual no tingui autorització dels mateixos per la seva utilització o divulgació.\n5. Banasegur promou solucions amistoses en cas de discrepàncies entre els seus clients i les entitats asseguradores per evitar contenciosos perjudicials per les dues parts.\n6. Banasegur assumeix el compromís de formar adequadament als seus empleats, tan al personal propi com als col·laboradors, per a que ofereixin un servei de qualitat i un valor afegit al client.


FETE-UGT rebutja la proposta de la consellera Rigau i li exigeix com vol fer pagar les mancances | UGT Catalunya\nFETE-UGT rebutja la proposta de la consellera Rigau i li exigeix com vol fer pagar les mancances\nLa consellera d’Ensenyament, Irene Rigau, ha anunciat en la seva intervenció a la Comissió d’Educació i Universitats al Parlament de Catalunya que espera poder estalviar un total de 197 milions d’euros en la retallada del capítol 1 del pressupost del departament. És a dir, que del salari del professorat hauran de sortir els milions d’euros necessaris per finançar les mancances de les polítiques educatives del país.\nLa FETE-UGT denuncia que la consellera Rigau haurà d’explicar com retallarà aquests milions d’euros d’ensenyament del capítol del professorat. Haurà d’explicar si preveu que la retallada es produeixi en els salaris o mitjançant la reducció de plantilla, o en tots dos.\nLa FETE-UGT de Catalunya rebutja la proposta anunciada per la consellera i considera inadmissible una política que va en contra dels treballadors i les treballadores de l’ensenyament, i els hi fa pagar les necessitats del sistema educatiu.\nLa FETE-UGT exigeix que la Consellera expliqui d’on traurà més recursos i com afectar el servei, des del 0-3 fns a la secundària obligatòria.


Mànagers & Autors III: Resol els teus dubtes i apunta’t a un speed meeting amb un mànager\nT’esperem els dies 9 i 10 de desembre a la seu de la SGAE a Catalunya\nLa Fundació SGAE i l’Associació de Mànagers, Representants i Promotors de Catalunya organitzen «Mànagers & Autors III». Després de les dues anteriors i exitoses trobades, repetim la iniciativa que durant dos matins consecutius ofereix a les autores i autors informació sobre la figura del mànager i assessorament sobre els teus projectes.\nEnguany «Mànagers & Autors III» tindrà lloc el dilluns 9 i el dimarts 10 de desembre a la seu de la SGAE a Catalunya (passeig de Colom, 6, de Barcelona).\nLes sessions s’adrecen a les sòcies i socis de la SGAE: autors, compositors, arranjadors, lletristes, músics de bandes i grups en actiu que estiguin començant la seva carrera professional. També s’adrecen a totes les persones que tenen dubtes i necessiten ajuda o guia en els seus projectes actuals o de futur sobre qüestions de management.\nDurant la primera sessió de «Mànagers & Autors III», la del dilluns 9, s’explicarà la cadena de valor de la indústria musical, s’abordaran aspectes fonamentals sobre els drets d’autor i la propietat intel·lectual i s’aprofundirà en la figura del mànager.\nLa segona sessió, que tindrà lloc el dimarts 10, serà més pràctica i directa amb una sessió d’assessorament de projectes en format speed meeting a càrrec de 8 mànagers o experts en 8 taules de treball, les quals se centraran en temes molt concrets: Booking (hi haurà dues taules sobre aquest tema) / Comunicació i màrqueting a les xarxes socials / Segells discogràfics i editorials (hi haurà dues taules sobre aquest tema) / Internet com a plataforma de promoció i venda / Mercats (hi haurà dues taules sobre aquest tema).\nInformació important: L’assistència a les dues sessions és obligatòria. No es podrà assistir a la segona sense haver vingut a la primera, i a la inversa. El curs inclou un dinar de networking gratuït tots dos dies.\nCada taula de treball amb els especialistes admetrà un màxim de 8 persones inscrites. En el formulari d’inscripció hauràs de seleccionar la taula que més t’interessa. No et pots inscriure a més d’una.\nConsulta els detalls del programa


S'aveïnen tempestes amb llampecs - Entre Muntanyes\nS'aveïnen tempestes amb llampecs\nEl canvi climàtic representa una gran quantitat de canvis en la naturalesa als quals potser no estem tan acostumats. Avui anem a parlar d'un d'ells, i és que pel que sembla els últims estudis donen a entendre que a causa d'aquestes modificacions els llampecs van a ser molt més freqüents amb el pas del temps cada vegada que hi hagi una tempesta.\nL'activitat elèctrica dels llampecs\nAquest treball ha estat presentat en la revista Science, i a través d'ell es pretén demostrar que l'activitat elèctrica durant les tempestes va en augment, tot això a causa de l'ascens de les temperatures mitjanes que s'espera podrem observar al llarg del present segle.\nEn essència es considera que els llampecs que cauen en terra augmentaran en un 12% per cada grau centígrad que augmenti la temperatura al planeta. Això significa que pel 2100 s'espera que es puguin observar fins a un 50% més de llampecs dels quals podem veure en l'actualitat.\nEls perills dels llampecs\nEn principi no sembla que aquest sigui un element dels quals preocupar-nos a l'excés, i més si tenim en compte uns altres molt més seriosos com que els pols expliquen cada vegada amb una menor quantitat de gel. No obstant això això no és així, ja que una crescuda tan ràpida pot suposar més problemes dels quals ens imaginem.\nLa raó fonamental és que la química atmosfèrica es veurà totalment trastocada en molts aspectes, a més de que també augmentaran considerablement els incendis forestals, la qual cosa significa una important pèrdua per a la naturalesa.\nL'escalfament global segueix imparable\nPerò és important entendre que l'escalfament global no és tan sols una responsabilitat de l'home, sinó que la Terra compta amb uns cicles que es van succeint cada cert temps, els quals porten a l'escalfament global i posteriorment al refredament global i així successivament.\nNo obstant això, tots i cadascun de nosaltres som responsables de l'acceleració d'aquesta situació, és a dir, és impossible revertir-la, però el que sí podem fer és evitar que arribi abans d'hora.\nLa fiabilitat d'aquests estudis\nTambé cal tenir en compte una altra consideració, i és que tots aquests estudis es duen a terme en funció d'una sèrie de dades que han estat recopilats en els últims decennis, és a dir, encara no es pot garantir la màxima exactitud, però almenys sí que podem tenir en compte la tendència per als propers anys.\nD'altra banda, en el mateix estudi s'han dut a terme diferents estadístiques sobre la quantitat de rajos que pot arribar a caure en un lloc concret, i la veritat és que els resultats van ser bastant ajustats a la realitat, ja que es calcula es va encertar fins a en un 77% dels casos en els quals s'analitzava un any complet, la qual cosa demostra que malgrat no disposar de tot el necessari per aconseguir el 100% de fiabilitat, almenys aquestes prediccions s'apropen molt a la situació real, per la qual cosa les anàlisis que es duguin a terme més endavant oferiran una veracitat molt més àmplia.\nCanvio Climàtic, Llampecs, Tempestes


La Cotorra de la Vall: Tavernes promociona Bolomor com a producte sostenible de qualitat en una taula rodona a FITUR\nTavernes promociona Bolomor com a producte sostenible de qualitat en una taula rodona a FITUR\nL’alcalde de Tavernes, Jordi Joan, ha promocionat el patrimoni històric i cultural del jaciment de Bolomor com a producte turístic sostenible i de qualitat en la taula rodona que va tindre lloc ahir per la vesprada amb el títol “Del Patrimoni al producte turístic”. Hi van participar també la diputada provincial de Turisme, Pilar Moncho i els alcaldes de Sagunt, Llíria i l’alcaldessa de Gandia.\nEl nostre alcalde va fer èmfasi en la promoció de Tavernes i la Valldigna des d'una nova perspectiva global de territori i en el cas de Tavernes, s’ha destacat el futur centre d’interpretació al voltant de la cova del Bolomor.\nJordi Joan, ha assenyalat “la importància de la Valldigna al llarg de la història, ja que hi han hagut fites importants com els assentaments de la cova del Bolomor. Este jaciment té una gran importància científica, arqueològica i patrimonial que hem de potenciar. Així, amb l’ajuda de la Diputació, podrem transformar el patrimoni històric i cultural en un producte turístic sostenible i de qualitat. Este és el motiu que ens uneix als quatre municipis en companyia de la Diputació”.\nL'alcalde ha presentat les accions que s’hi han dut a terme per a donar valor al jaciment arqueològic com l’activitat nocturna, que complementa les visites guiades a la cova i els tallers didàctics, però sobretot, la posada en marxa del projecte per al futur centre d’interpretació del jaciment i d’arqueologia experimental: “Hem signat un conveni amb la Diputació de València i engegarem este projecte a llarg termini que atraurà la gent a Tavernes i la Valldigna, tant a la platja, el monestir com les rutes paisatgístiques”.\nFitur a més servirà d’aparador durant aquests dies per a mostrar les platges, els espais naturals, la cultura, les festes, la gastronomia, l’oci i les diverses activitats que es poden realitzar tant a Tavernes com a la Valldigna.


Arrenquen els tràmits per reurbanitzar la zona de l’antiga fàbrica Sala i Badrinas - Canal Terrassa\nArrenquen els tràmits per reurbanitzar la zona de l’antiga fàbrica Sala i Badrinas\nRamon VilajosanaData: 24/04/20\nL’Ajuntament impulsa els tràmits per a la urbanització del Pla de Millora Urbana de l’antiga fàbrica Sala i Badrinas, situada al barri del Segle XX. L’actuació contempla la reurbanització dels trams del carrer Baldrich, Prim, Lepant i la carretera de Rubí compresos en aquesta zona i de la urbanització del nou espai interior que es crearà amb l’obertura d’un nou vial, que travessarà l’àmbit d’est a oest i que connectarà els carrers d’Escudé i de Sant Sebastià. El pressupost previst és de 5.700.176,92 euros.\nAmb aquest tràmit, s’inicia el procés que ha de permetre iniciar les obres d’urbanització d’aquest gran espai degradat de la ciutat, de 30.692 m² de superfície, on s’havia ubicat l’antic complex fabril Sala i Badrinas. El projecte contempla els enderrocs i moviment de terres; la pavimentació de carrers i voreres; la creació de noves xarxes de serveis (enllumenat públic, abastament d’aigua, gas, reg, fibra òptica, etc); la recollida de residus; la instal·lació de mobiliari urbà; les obres de jardineria i la senyalització (vertical i horitzontal). El termini d’execució inicial és de 15 mesos (3 pel projecte d’enderroc i 12 pel d’urbanització).\nL’àmbit del pla de millora comprèn els terrenys que, fins a finals dels anys setanta, van acollir l’empresa Sala Badrinas, l’últim dels grans vapors tèxtils que van estar actius a Terrassa. Després del seu tancament, l’espai d’aquestes naus es va llogar a tercers per desenvolupar altres activitats industrials vinculades, la gran majoria, al sector tèxtil. Una de les peces que formen part d’aquest àmbit urbanístic és la que haurà d’acollir el futur Institut Escola Sala i Badrinas, un projecte per a l’execució del qual el Departament d’Educació de la Generalitat i l’Ajuntament de Terrassa van signar, el passat febrer, un protocol de col·laboració.\nTags: Institut-Escola Sala i BadrinasobresPla de millora urbanaSala i Badrinasurbanització\nCrida per cobrir 65 ofertes de treball de caràcter urgent al sector sanitari i residències\nEl repartiment de mascaretes de l’Ajuntament s’allargarà fins dijous que ve


SHOOTING DE MODA – PIU BELLA , FOTOSALT & THUYA ESCUELA – 4 de Juny | FotoSalt\non 29/05/2022 at 10:47\nEl proper Dissabte 4 de Juny, Piubella Models Agency , organitza la sessió fotogràfica de moda d’estiu. Novament aporta les models del seu curs , confia en l’Agrupació Fotogràfica de Salt per donar cobertura al shooting, i la col·laboració de Thuya Formacion Profesional, amb l’estilisme de 4 alumnes de la seva Escola.\nEs faran 4 grups de 2 models, 1 estilista mes els fotògrafs que vinguin . Es canviaran els fotògrafs de grup de models en funció del temps disponible.\nEl número de fotògrafs que podem participar serà de màxim de 16. Les places s’assignaran per ordre d’inscripció al formulari, però es donarà preferència a aquells que no hagin pogut assistir als darrers shootings de moda. Us comunicarem, mitjançant e-mail, l’assignació de plaça a l’equip de fotògrafs.\nEn participar a aquest shooting, els socis de Fotosalt, adquirim el compromís formal d’entregar suficients fotografies per que puguin promocionar l’event, Piubella Models Agency , les seves models, Thuya Formacion Professional, i les seves estilistes.\nUna vegada finalitzat el shooting comunicarem la forma d’entregar les fotos (carpeta Drop-box)\n– 9:00 H Arribada de les models a l’agència de Piùbella per poder fer els preparatius de totes les models, etilismes, pentinats, etc.\n– 10:30 H Arribada dels fotògrafs a l’Agència i ens desplacem tot@s, les models, estilistes i fotògrafs al centre de Girona, devant Edifici correus a Jaume I, per començar a distribuir els grups.\n– 11:00 H Aquesta hora es començaria la sessió de fotos.\n– 13:30 H Hora de finalitzar-la per poder llavors tornar a l’agència.\n10:30.H Agència PiuBella Models- Carrer Tomàs Carreras Artau, 9, 17006 Girona


Exteriors confirma que les últimes informacions del Perú donen per morta a Nathaly Salazar\nEl Ministeri d'Afers Exteriors i de Cooperació va confirmar aquest dilluns que les últimes informacions que arriben de les autoritats del Perú apunten a la mort de Nathaly Salazar, espanyola d'origen equatorià desapareguda a Cusco.\nSegons ha indicat en roda de premsa la directora general d'Afers consulars, Maria Victòria González-Bueno, aquest cas està sent encara investigat, per la qual cosa no va oferir una exhaustiva explicació del treball del Consolat general d'Espanya, que està seguint l'evolució de la situació i es troba en permanent contacte amb la família de la desapareguda i amb les autoritats peruanes.\nSí va explicar que la família de Salazar ha estat acompanyada pel consolat fins a Perú, on la policia dóna per morta a la jove espanyola. "Estem fent les gestions que ens ha sol·licitat la família" , tot i que "sí sembla que s'ha confirmat que ha mort" , ha informat González-Bueno, que també va explicar que s'han traslladat fins a Perú dos policies nacionals per ajudar en la investigació.\nNathaly Salazar, de 28 anys i resident a València, es trobava de vacances a Cusco quan va desaparèixer.\nD'altra banda, el ministre d'Afers Exteriors i de Cooperació, Alfonso Dastis, va comunicar sobre el presumpte assassinat d'un empresari espanyol resident a Mèxic que van a iniciar-se les comunicacions amb les autoritats mexicanes "per aclarir la situació".


Rivera i Luna, surten a coll de la Monumental - Notícies Política - Notícies Política - e-notícies\nPolítica · 26 de Setembre de 2010. 19:36h.\nHomenatge dels taurins al líder de Ciutadans i al diputat del PPC\nCamacho, a la plaça\nEl líder de Ciutadans, Albert Rivera, i el cap de llista del PPC per Tarragona, Rafael Luna, han sortit a coll aquesta tarda de la Monumental de Barcelona -juntament amb el torero Serafín Marín-. Rivera i Luna han estat dos dels diputats que més han intervingut a favor d'aquesta tradició durant el debat parlamentari que va acabar amb la seva prohibició.\nAbans de la corrida, la presidenta del PP català, Alícia Sánchez-Camacho, ha responsabilitzat de la prohibició de les curses de braus a Catalunya al president de la Generalitat, José Montilla, del que ha afirmat que "és un cobard", i a la "hipocresia" de CiU.\nSánchez-Camacho, que ha fet aquestes declaracions en la tarda d'aquest diumenge, moments abans d'entrar a la plaça de toros Monumental de Barcelona, per assistir a una cursa amb motiu de les festes de la Mercè, ha afirmat que "aquesta és la fira de la llibertat" i que vol tributar" un homenatge a la Catalunya de la llibertat, a la Catalunya taurina, a la Catalunya de la cultura compartida amb Espanya".\nAixí mateix, ha criticat el fet que "CiU prohibeix els braus, però actua de manera hipòcrita amb els correbous", i tot i que ha assegurat que el PPC "no està en condicions de pactar ni amb el PSC ni amb CiU" després de les eleccions, ha dit que si ella és "decisiva" per formar Govern, es proposa revocar aquesta "prohibició".\nSobre les raons que té per considerar que no es pot pactar ni amb socialistes ni amb nacionalistes, ha indicat que "el PSC representa el fracàs, i CiU es proposa independitzar Catalunya de la resta d'Espanya. En aquestes condicions", ha afegit, "el PPC no pot pactar amb aquestes forces polítiques".\nDurant el trajecte que ha recorregut pel carrer Marina fins a entrar a la plaça Monumental, Sánnchez-Camacho ha rebut aplaudiments i crits de suport de persones favorables a les curses de braus. A l'altra vorera del mateix carrer, un grup d'una dotzena de abolicionistes exhibia pancartes contra les curses de braus i els correbous, amb una discreta protecció policial.\n#31 Marti, Tarragona, 28/09/2010 - 13:21\nRafel de Rubí.\nNo has entés res, a que ve ara parlar del dictador Franco?.\nMira si tu ests indpendentista, perfecte, pero jo no, i vull una Catalunya Espanyola, sezillament, ho has entés.\nI procuraré convencer a tot el que pugui que es el millor per la nostra terra.\n#30 Joan T., Barcelona, 28/09/2010 - 12:39\nPere de cullera: Gràcies, no m'has aclarit res\n#29 Maki, Barcelona, 27/09/2010 - 17:04\nCrec que el millor de la fotografia, és la cuantitat de seients buits que es pot apreciar. Al marge de les prohibicions als toros hi van quatre (amb els meus respectes) i els polítics unionistes a buscar vots.\n#28 Pere de cullera, Mataro, 27/09/2010 - 13:52\nResposta a Joan T A la Camacho no se si li van els toros o no, el que si li va molt son LES CORRIDES, i si pot ser que siguin intenses. Al rivera lo que li va es tot el que porta banyes,ja ve d'unes banyes\n#27 Rafel de Rubí, Rubí (Vallès Occidental), 27/09/2010 - 13:00\nMartí de Tarragona, o sigui que el Franco de nefasta memòria, era un gran demòcrata oi??. En canvi els que proposem que cada nació tingui el legítim dret democràtic de decidir el nostre futur, segons tu, som uns totalitaris. Vaja unes mentalitats cavernícoles dels espanyols !!!


Quan entrarà Girona en la fase 1 de la desescalada? - Diari de Girona\nQuan entrarà Girona en la fase 1 de la desescalada?\nLa Generalitat, que és la que ha de fer la petició al Ministeri de Sanitat, no té pressa per demanar-ho\nagències 10.05.2020 | 12:41\nEl propietari d'un restaurant tarragoní es prepara per obrir aquest dilluns, una escena que a Girona haurà d'esperar | ACN\nEl propietari d'un restaurant tarragoní es prepara per obrir aquest dilluns, una escena que a Girona haurà d'esperar\nTres regions sanitàries catalanes -Pirineu/Aran, Terres de l'Ebre i Camp de Tarragona- entraran aquest dilluns en la fase 1 de la desescalada i, per tant, viuran un cert retorn a la normalitat. Quan arribarà el torn de Girona? Podria ser d'aquí a una setmana? Hauran de passar quinze dies més?\nNo passar a la fase 1 de desescalada ha suposat un «gerro d'aigua freda» per als comerciants gironins i també per a milers persones, sobretot les que viuen en entorns rurals i amb menys risc de contagi. No obstant això, no sembla que la Genaralitat tingui pressa per avançar fases de manera ràpida.\nEl govern català no vol precipitar-se i només demanarà al Ministeri de Sanitat el canvi de fase de desescalada per a altres regions sanitàries catalanes quan consideri que és el "bon moment" per fer-ho, és a dir quan els indicadors i dades que cal tenir en compte "ho recomanin", segons va dir dissabte la consellera de Sanitat, Alba Vergés.\nLa consellera es va mostrar molt prudent i va evitar aventurar pronòstics respecte a quan podrien entrar en fase 1 altres zones de Catalunya, especialment aquelles en què es troben les grans ciutats, amb Barcelona al capdavant.\n"Anem bé, la tendència és l'esperada, és un comportament normal de l'epidèmia", ha dit Vergés a l'habitual roda de premsa telemàtica juntament amb la consellera de Presidència, Meritxell Budó, i el conseller d'Interior, Miquel Buch.\nCatalunya va superar ahir els 11.000 morts per coronavirus des del començament de l'epidèmia, segons les dades aportades per les funeràries al departament de Salut, però la consellera va recalcar que s'observa "una tendència decreixent molt estable" en el nombre de contagis i víctimes.\nVergés va recordar que la Generalitat treballa amb l'Ajuntament de Barcelona en una oficina per al desconfinament de la ciutat i va insistir que proposaran passar a la següent fase quan ho creguin "convenient", perquè és important no avançar dates que després no es puguin complir i "gestionar bé les expectatives ciutadanes".\nEl que sí que va anunciar la titular de Salut és que els centres d'atenció primària de Catalunya realitzaran test PCR a les persones que tinguin símptomes de coronavirus, un cop la regió sanitària en la qual estiguin entri en fase 1 i els metges ho aconsellin.\nAquestes proves començaran per tant dilluns que ve a les regions sanitàries catalanes que entrin en fase 1 aquest dia i només es realitzaran a les persones que presentin símptomes de Covid-19 i quan el facultatiu d'atenció primària ho consideri oportú.\n"No seran proves arbitràries ni es faran a tota la població", va precisar Vergés, que va subratllar que la majoria dels centres d'atenció primària ja disposen del nou protocol per a aquestes proves, l'objectiu és "poder detectar ràpid els casos, identificar els contactes i fer el seguiment a fi de controlar l'epidèmia".\nLa consellera va aconsellar mantenir la "prudència" amb la qual s'ha actuat fins ara i no acudir directament al CAP, sinó accedir als professionals de la salut de manera telemàtica o telefònica.\nSegons Vergés, i que això funcioni en les tres regions sanitàries que passaran a fase 1, serà una bona manera de comprovar que "anem pel bon camí", tot i que estan treballant per reforçar als professionals de l'atenció primària.\nVa afegir que l'atenció primària ha de treballar de manera conjunta i molt coordinada amb salut pública per fer el seguiment de tots els casos possibles i la identificació i seguiment dels seus contactes per frenar l'expansió.\nFins divendres passat, 8 de maig, l'atenció primària catalana ha fet seguiment de l'estat de 160.336 persones amb possibles símptomes de Covid-19.\nVergés va restar importància respecte a l'eficàcia que des del punt de vista epidemiològic té el fet que algunes empreses facin test als seus treballadors, tot i que les empresa privades són lliures de decidir fer-los.


Un pacte entre el PSC i el PP desencalla el futur del castell de Montjuïc\nUn pacte entre el PSC i el Partit Popular ha desencallat la posada en marxa del Centre Internacional per la Pau del Castell de Montjuïc de Barcelona. L'acord s'aprovarà demà, a la Comissió de Presidència de l'Ajuntament de Barcelona, però no comptarà amb el suport de la resta de grups municipals. El Ministeri de Defensa formarà part del Consorci de Gestió del Castell de Montjuïc, però l'Ajuntament tindrà majoria al Consell Rector. CiU i ERC han retret a l'alcalde Jordi Hereu que hagi acceptat una cessió condicionada del castell. D'altra banda, ICV també s'ha desmarcat del seu soci de govern.\n14/04/2009 - 18.11 Actualitzat 15/04/2009 - 14.31\nDemà, l'Ajuntament aprovarà els estatuts del Consorci que gestionarà el futur Centre Internacional per la Pau del castell de Montjuïc, pactat entre el PSC i el PP. Segons aquest text, al qual ha tingut accés Catalunya Informació, el nou ens estarà presidit per l'alcalde, i la ministra de Defensa en serà la vicepresidenta primera. L'Ajuntament tindrà majoria al Consell Rector, i la resta de membres se'ls repartiran a parts iguals el Ministeri de Defensa i la Generalitat. Per a decisions estratègiques determinades, però, hi caldrà unanimitat.\nEl cap de files d'ICV a l'Ajuntament, Ricard Gomà, s'ha desmarcat, aquest cop, dels socis de govern socialistes. Gomà ha dit que continuaran treballant pel "model de centre de la pau, el desarmament i la gestió alternativa dels conflictes". Malgrat això, també ha expressat la "temença que la presència del Ministeri de Defensa pugui ser un element condicionant".\nLa portaveu del PP, Àngels Esteller, ha destacat que "les forces armades són, actualment, un valor de pau" i ha reivindicat "que tots els elements històrics i de referència siguin presents al castell de Montjuïc".\nCiU i ERC retreuen a Hereu la cessió condicionada del castell\nEl portaveu de CiU, Jaume Ciurana, ha dit que el seu grup continua "reivindicant una modificació de l'ordre ministerial" i que, per tant, "la cessió sigui plena i absoluta".\nEl president del grup municipal d'ERC, Jordi Portabella, ha assegurat que "el que s'obté és només un retorn parcial i condicionat amb el Ministeri de Defensa, amb tota la parafernàlia que això suposa".\nExtinction Rebellion bloqueja el metro de Londres desafiant la prohibició de manifestar-se\nUn pacte PP i PSC desencalla futur del Castell de Montjuic\nLa multitud de la Marxa per la Llibertat procedent d'Osona, passant per la C-17 a Parets en el segon dia de mobilització (Juan Medina/Reuters)\nLes Marxes per la Llibertat comencen a trobar-se abans d'enfilar cap a Barcelona\nLes columnes de Vic i Berga entrant per la Meridiana\nEl conseller d'Interior de la Generalitat, Miquel Buch, aquest divendres a Barcelona\nBuch nega "connivència" de Mossos amb els ultres i defensa l'actuació d'ahir a Barcelona\nANC i membres destacats d'ERC reclamen la dimissió de Buch per l'actuació dels Mossos\nCelaá culpa "grups independentistes" de "suscitar la gènesi de la violència d'ultradreta"\nDiputats britànics demanen a la UE que sancioni Espanya per la gestió de la crisi catalana\nTelenotícies migdia - 16/10/2019\nBorja de Riquer: "Per què Espanya no ha volgut afrontar aquest problema en 9 anys?"


ESCOLA MONTSERRAT: de desembre 2016\nPostal realitzada per una alumna de 6è de Primària\nPublicat per CEIP Montserrat a dijous, de desembre 22, 2016\nCom ja sabeu, el darrer dimecres 21, dia de portes obertes a l'escola, es van vendre uns llapis-tió, elaborats pels nens i nenes de 5è i 6è, amb l'objectiu de recaptar diners per col·laborar amb la Marató, dedicada enguany a l'ictus i les lesions medul·lars i cerebrals traumàtiques.\nEns plau comunicar-vos que la nostra recaptació ha estat de 341 euros.\nAquest matí, aquests diners han estat entregats a l'Associació\nSantjustenca per la Marató de TV3.\nNadales al Centre Vitàlia\nCom ja es tradicional, els nens i nenes de 6è han anat a cantar nadales als avis i avies del Centre Vitàlia, que s'han animat a cantar i a ballar amb tots els nens i nenes.\nCONCERT NADAL 2016 PRIMÀRIA I INFANTIL\nEn aquesta entrada podeu veure les actuacions que tots els nens i nenes de l'escola han realitzat al llarg d'aquesta setmana.\nEsperem que hagiu gaudit d'aquests concerts.\nFelicitats a tots ells/es per tot l'esforç, dedicació i il·lusió amb que han preparat aquestes cançons i aquests poemes.\nAl final d'aquest post també podeu veure com ha quedat l'escola durant aquests dies de Nadal.\nP3A Ponis - "Amb tu Nadal"\nP3A Ponis - Poema "Hem après una nadala"\nP3B Conills - "Nadal és la bomba"\nP3B Conills - Poema "Neules"\nP4 Elefants - "Caga tió"\nP4 Elefants - Poema "Tinc 4 anys"\nP5A Pingüins - "Els tres reis arriben a ciutat"\nP5A Pingüins - Poema "La cavalcada de reis"\nP5B Dofins - "Rudolph"\nP5B Dofins - Poema "L'estrella"\nP5A i B Pingüins i dofins - "Little Snowflake"\n1r - A Betlem me'n vull anar\n1r - Poema de Nadal\n2n - El Rabadà\n2n - When Santa got stuck up the chimney\n2n - Poema: M'agrada el Nadal\n3rA - Sant Josep i la Mare de Déu\n3rB - Cap a Betlem\n3r A/B - El Trineu (Jingle Bells)\n3r A/B - El món seria més feliç\n4t A - Los peces en el río\n4t B - Campana sobre campana\n4t A/B - Santa Claus is comin' to town\n4t A/B - Tu\n5è - Flauta: Frosty, the Snowman\n5è - Somien tots junts\n6è - Flauta: Jingle Bells\n6è - Love life (Anglès i Francès)\n6è - Si ens veiessis\nGrup d'aeròbic: "Can't stop the feeling"\nL'escola durant aquests dies de Nadal...\nAlumnes de Primer : Carta als Reis\nCARTA ALS REIS ALUMNES DE PRIMER DESEMBRE 2016\nActivitats alumnes de 2n\nEntre classe i classe els nens de segon també han fet sortides i tallers a l'escola.\nAquí us deixem unes imatges de la sortida per conèixer el trambaix, dels tallers de consum i d'esmorzar saludable i per últim de la sortida al Tibidabo del dia 14.\nQue les gaudiu i que tingueu bones festes!\n5è i 6è fan un Mannequin Challenge\nEls nens i nenes de 5è i 6è de Primària us desitgen Bones Festes d'una manera diferent, original, emotiu i.... molt de moda:\nun Mannequin Challenge!\nMannequin Challenge - 5è\nMannequin Challenge - 6è\nPublicat per CEIP Montserrat a dimarts, de desembre 20, 2016\n4t us desitgen Bones Festes!\nEls nens i nenes de 4t A/B us\ndesitgen Bones festes amb un vídeo....\nPRIMER AL TIBIDABO\nEls alumnes de primer van fer dimecres passat una activitat de matemàtiques al Tibidabo . L'activitat consisteix en aprendre i fer mates al temps que juquen amb Legos .L'alumnat es motiva, construeix i practica les competències matemàtiques i la resolució de problemes d'una forma divertida. Sumes i restes, resolució de problemes ,.....\nSi cliqueu a sobre de la foto podreu veure unes imatges de l'activitat que es va completar amb una visita al museu dels autòmats .\nPublicat per CEIP Montserrat a divendres, de desembre 16, 2016\nLLAPIS -TIÓ PER LA MARATÓ\nLes nenes i els nens de cinquè i sisè de l'escola han estat elaborant uns llapis-tions per recaudar diners i contribuir a la Marató d'enguany dedicada als Ictus .\nEl proper dia 21 de desembre dia de portes obertes es posaran a la venda i tot el recaudat servirà per col.laborar amb La Marató.\nEtiquetes de comentaris: 5è 6è la Marató, cicle superior, tv3\nUn any més, al llarg de les darreres dues setmanes, hem celebrat Santa Cecília amb diferents activitats relacionades amb la música.\nAssitència a concerts al Caixa Fòrum de Barcelona, audicions a l'aula de música de l'escola amb alumnes que estudien piano, instrumentacions de contes i poesies amb alumnes de diferents classes i també amb un Concert a l'escola on hi ha hagut una mostra de piano, guitarra i cançons que els alumnes d'Educació Infantil i Cicle Inicial han interpretat als seus companys.\nAquí us deixem un tastet....\nPublicat per CEIP Montserrat a dilluns, de desembre 05, 2016\nEls alumnes de sisè estan treballant l'aparell locomotor.\nDivendres passat van realitzar al laboratòri de ciències una activitat consistent en veure i observar i diseccionar unes potes de pollastre .\nVan veure articulacions , ossos , tendons i músculs.\nClicant sobre la foto podeu veure unes imatges del procès .\nPublicat per CEIP Montserrat a diumenge, de desembre 04, 2016\nEls alumnes de cinquè seguint amb "La Nutrició" han estat treballant l'aparell circulatori .\nEntre d'altres activitats han observat i diseccionat un cor de xai .\nCliqueu a sobre la imatge per poder veure unes fotos de la pràctica realitzada\nVisita a la fàbrica Colacao\nEl passat dimarts els alumnes de 5è i 6è van realitzar una sortida per visitar les instal.lacions del la Cola cao en Parets del Vallès .Allí ens van explicar el procès de fabricació i una mica d'història de la fàbrica.també vam fer una passejada per les diferents dependències i vam esmorzar productes de la Cola cao.Va ser interessant.\nSi cliqueu a sobre de la imatge podeu veure un petit reportatge de la visita.


febrer de 2018 – Cor Country\nBallada matinal al “Xiringuito” Solstici de Caldes d’Estrac. 25 de març a les 11 hores\nBallades al Solstici Comentaris tancats a Ballada matinal al “Xiringuito” Solstici de Caldes d’Estrac. 25 de març a les 11 hores\nUn any més, tornem a Caldetes!!!! Un any més, tornem al “Xiringuito” Solstici. Ja ho coneixeu, es un lloc fantàstic per ballar davant del mar.\nEl diumenge 25 de març del 2018 a les 11 hores farem una ballada a la plaça que hi ha davant del “Xiringuito” Solstici a Caldes d’Estrac, “Caldetes”